作者：黄水村
词牌/韵律：解连环

paragraphs: 凤楼倚倦。
正海棠睡足，锦香衾软。
似不似、雾阁云窗，拥绝妙灵君，霎时曾见。
屏里吴山，又依约、兽环半掩。
到教人觑了，非假非真，一种春怨。
游丝落花满院。
料当时、错怪杏梁归燕。
记得栩栩多情，似蝴蝶飞来，扑翻轻扇。
偷眼帘帷，早不见、画眉人面。
但凝红生半脸，枕痕一线。